**Развојна агенција Србије**, са седиштем у Београду, Кнеза Милоша 12, матични број: 17905031, ПИБ: 109336535, коју заступа в.д. директора Радош Газдић (у даљем тексту: **Прималац информација**)

и

**\_\_\_\_\_\_\_\_\_\_\_\_\_\_**, са седиштем у \_\_\_\_\_\_\_\_, \_\_\_\_\_\_\_\_, матични број: \_\_\_\_\_\_\_\_, ПИБ: \_\_\_\_\_\_\_\_, које заступа \_\_\_\_\_\_\_\_, директор (у даљем тексту**: Давалац информација**),

(у даљем текстуПрималац информација и Давалац информација појединачно означени као: **Уговорна страна** и заједно као: **Уговорне стране**),

у Београду, дана \_\_\_\_\_\_\_\_\_\_\_. године закључују

**УГОВОР О ПОВЕРЉИВОСТИ ИНФОРМАЦИЈА**

**ПРЕАМБУЛА**

**I** Дана 04. маја 2023. године Прималац информација је објавио Јавни позив за учешће у Програму подршке привредним друштвима за улазак у ланце добављача мултинационалних компанија у 2022. години - II јавни позив (у даљем тексту: Програм), са циљем унапређења пословних перформанси и подизања капацитета постојећих и потенцијалних добављача у складу са потребама мултинационалних компанија као купаца, а ради укључивања у међународне ланце вредности.

**II** Давалац информација се подношењем своје пријаве на Програм (у даљем тексту: Пријава), сагласио са условима Програма.

**III** Давалац информација ће током целокупног поступка спровођења Програма Примаоцу информација достављати документацију, податке и информације у складу са одредбама Упутства за спровођење Програма подршке привредним друштвима за улазак у ланце добављача мултинационалних компанија у 2022. години - II јавни позив број: 1-01-110-5/2023 од 28. априла 2023. године (у даљем тексту: Упутство), а ради утврђивања могућности за испуњење услова и критеријума за укључивање у ланце добављача мултинационалних компанија.

Како ће у целокупном поступку реализације Програма Прималац информација добијати информације које се сматрају поверљивим, Уговорне стране приступају закључењу овог уговора.

**Члан 1.**

Предмет овог уговора представљају све информације које су поверљиве, недоступне јавности и које припадају Даваоцу информација, а односе се на заједничку сарадњу Уговорних страна у вези са реализацијом Програма, односно сви подаци о пословању које Давалац информација у било ком облику достави у току периода пријављивања ради учествовања у Програму, дијагностике пословних перформанси, извештавања и саме реализације пројектних активности у складу са Програмом (у даљем тексту: Поверљиве информације).

Поверљиве информације сматрају се пословном тајном.

**Члан 2.**

Поверљиве информације не обухватају:

* информације које је Давалац информација објавио или које су постале доступне јавности на неки други начин;
* информације које је Прималац информација поседовао пре потписивања овог Уговора и које нису биле прибављене од Даваоца информација;
* информације које је Прималац информација прибавио на законом допуштен начин од трећих лица, а која те информације нису добила од Даваоца информација под обавезом чувања пословне тајне;
* информације које Прималац информација мора достављати надлежним државним органима (укључујући, али не ограничавајући се на Комисију за контролу државне помоћи);
* информације чије је објављивање обавезно у складу са законом.

**Члан 3.**

У случају да се Даваоцу информација одобри учешће у поступку дијагностике пословних перформанси, у складу са одредбама Упутства, Давалац информација је сагласан са снимањем аудио и видео састанака који буду реализовани у току спровођења Програма, а посебно током спровођења поступка дијагностике пословних перформанси, као и током спровођења поступка верификације. Такви снимци представљаће такође Поверљиве информације у складу са овим уговором.

Давалац информација је сагласан да Примаоцу информација доставља Поверљиве информације, у електронском и/или папирном облику, а у вези са реализацијом Програма.

Прималац информација се обавезује да на било који начин неће објављивати, нити откривати трећим лицима Поверљиве информације, као и да их на било који начин неће искористити у сврху која није у складу са Програмом, осим у случајевима допуштеним овим Уговором.

Допуштеним се сматра свако откривање и објављивање Поверљивих информација за које је Давалац информација дао писану сагласност.

**Члан 4.**

Обавезе Примаоца информација по основу овог уговора престају истеком 5 (пет) година од дана потписивања Уговора.

**Члан 5.**

На сва питања која нису уређена овим уговором, примењиваће се одредбе закона којим се уређује пословна тајна и закона којим се уређују облигациони односи.

Уговорне стране су сагласне да ће све евентуалне спорове решавати споразумно, а ако то не буде могуће уговара се надлежност привредног суда у Београду.

**Члан 6.**

Све измене и допуне овог уговора морају бити учињене у писаном облику и потписане од стране овлашћених лица Уговорних страна.

**Члан 7.**

Овај уговор престаје истеком времена из члана 4. овог уговора, односно у другим случајевима прописаним законом.

**Члан 8.**

Овај уговор сачињен је у 2 (два) истоветна примерка, по 1 (један) за сваку Уговорну страну.

**Члан 9.**

Уговор ступа на снагу даном његовог потписивања од стране овлашћених лица Уговорних страна.

|  |  |
| --- | --- |
| **Прималац информација** | **Давалац информација** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Радош Газдић,  в.д. директора | директор |